Efter årtier som landmand og svinebonde satser Niels Clausen på at leve af sin hobby. Derfor har han lavet sit eget destilleri.

De sidste grise er sendt afsted. Så nu har Niels Clausen skiftet levevej. Han er gået fra at leve af grise til at leve af gin. Så nu sår han hvede på marken; den skal forarbejdes til at blive til gin på sigt. - Nu har jeg brugt en fjerdedel af mit liv på noget, og nu kan det være, jeg skal noget nyt. Man skal gøre det, der gør en glad, og planteavl gør mig glad, men gin kan jo gøre en glad på flere måder – både at drikke og at producere det, siger han med et lille grin. Han har da også rig grund til at være glad. For de første to sendinger gin fra morsingboen er blevet revet væk. Hver gang tog det under fem timer at få solgt flaskerne. Lige nu sender han omtrent 270 halvliters-gin afsted fra Vils på Mors, men det tal skal gerne stige. Som det er nu, er loftet nok omtrent 2000 flasker per år. Det skyldes, han selv producerer den råsprit, som skal destilleres til gin. Vodka og whisky på vej Hvis han købte spritten, ville han kunne masseproducere, men det er han ikke interesseret i. - Jeg kunne lave uendelige mængder, det ville være nemt med sådan et anlæg, men så ville det også lidt miste charmen. Det er jo kedeligt, for så har det ikke så meget at gøre med det landbrug, jeg driver, siger Niels Clausen. Manden, der har skiftet grise ud med gin, er allerede nu så småt i gang med at overveje, hvordan han kan udvide produktsortimentet. I en stald ligger maltbyg, som kan bruges til at lave whisky. Og så er han heller ikke afvisende over for at begynde med vodkaproduktion.